Document ID: 31983D0423

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 29ης Ιουλίου 1983
που αφορά τον πίνακα των εγκαταστάσεων της Δημοκρατίας της Παραγουάης οι οποίες εγκρίνονται για την εισαγωγή νωπού κρέατος στην Κοινότητα
(83/423/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών (1), όπως τροποποιήθηκε τελευταία από την οδηγία 83/91/ΕΟΚ (2), και ιδίως το άρθρο 4 παράγραφος 1 και το άρθρο 18 παράγραφος 1 στοιχεία α) και β),
Εκτιμώντας:
ότι, για να τους επιτραπεί η εξαγωγή νωπών κρεάτων προς την Κοινότητα, οι εγκαταστάσεις που βρίσκονται σε τρίτες χώρες πρέπει να πληρούν τους γενικούς και ειδικούς όρους που θέτει η οδηγία 72/462/ΕΟΚ·
ότι, κατά τον πρώτο έλεγχο, καμία εγκατάσταση δεν κρίθηκε ικανοποιητική και ότι η απόφαση 82/954/ΕΟΚ της Επιτροπής (3) απαγόρευσε, σε κοινοτική βάση, στα Κράτη μέλη να εισαγάγουν νωπά κρέατα από τις εγκαταστάσεις της Παραγουάης, αλλά διατήρησε τη δυνατότητα, βάσει της εθνικής τους νομοθεσίας, να μη διακόψουν απότομα τις τυχόν συναλλαγές με τις εγκαταστάσεις που έχουν προταθεί από τις αρχές της Παραγουάης, για περίοδο 7 μηνών·
ότι ένας νέος έλεγχος, που πραγματοποιήθηκε κατ' εφαρμογή του άρθρου 5 της οδηγίας 72/462/ΕΟΚ και του άρθρου 3 παράγραφος 1 της απόφασης 83/196/ΕΟΚ της Επιτροπής της 8ης Απριλίου 1983 περί των ελέγχων που διενεργούνται επί τόπου στα πλαίσια του καθεστώτος που ισχύει για τις εισαγωγές βοοειδών και χοιροειδών, καθώς και νωπών κρεάτων προέλευσης τρίτων χωρών (4), έδειξε ότι βελτιώθηκε από υγειονομική άποψη το επίπεδο ορισμένων εγκαταστάσεων και ότι συνεπώς μπορεί να κριθεί ικανοποιητικό σε μία εγκατάσταση·
ότι αυτή η εγκατάσταση μπορεί, υπό αυτούς τους όρους, να εγγραφεί σε έναν κατάλογο εγκαταστάσεων που θα έχουν την άδεια να εξάγουν προς την Κοινότητα·
ότι, συνεπώς, πρέπει να καταργηθεί η προηγούμενη απόφαση που απαγορεύει να εισαγάγουν τα Κράτη μέλη νωπά κρέατα από εγκαταστάσεις της Παραγουάης·
ότι πρέπει να υπενθυμιστεί ότι οι εισαγωγές νωπών κρεάτων υπόκεινται επίσης σε άλλες κοινοτικές κτηνιατρικές ρυθμίσεις, ιδίως στον τομέα του υγειονομικού ελέγχου·
ότι οι όροι εισαγωγής των νωπών κρεάτων τα οποία προέρχονται από τις εγκαταστάσεις που αναφέρονται στον κατάλογο που είναι συνημμένος στην παρούσα απόφαση εξακολουθούν να υπόκεινται στις διατάξεις που έχουν θεσπιστεί από άλλες αρχές, καθώς και στις γενικές διατάξεις της συνθήκης· ότι, ειδικότερα, η εισαγωγή από τρίτες χώρες και η επανεξαγωγή προς όλα τα Κράτη μέλη ορισμένων κατηγοριών κρεάτων, όπως είναι τα κρέατα που έχουν βάρος λιγότερο από τρία χιλιόγραμμα, ή που περιέχουν υπολείμματα από ορισμένες ουσίες για τις οποίες δεν ισχύει η κοινοτική νομοθεσία ή οι οποίες πρέπει να αποτελέσουν αντικείμενο συμπληρωματικής εναρμόνισης, εξακολουθούν να υπόκεινται στη νομοθεσία για τα υγειονομικά θέματα του Κράτους μέλους εισαγωγής, σύμφωνα με τις γενικές διατάξεις της συνθήκης·
ότι τα μέτρα που προβλέπει η παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η εγκατάσταση της Παραγουάης που αναφέρεται στο παράρτημα εγκρίνεται για την εισαγωγή νωπών κρεάτων στην Κοινότητα, σύμφωνα με το εν λόγω παράρτημα.
2. Οι εισαγωγές από την εγκατάσταση αυτή, που αναφέρεται στην παράγραφο 1, υπόκεινται στις κοινοτικές διατάξεις που θεσπίστηκαν όσον αφορά τον κτηνιατρικό τομέα, και ιδίως τον τομέα του υγειονομικού ελέγχου.
Άρθρο 2
Τα Κράτη μέλη απαγορεύουν την εισαγωγή νωπών κρεάτων από εγκαταστάσεις που δεν αναφέρονται στον κατάλογο.
Άρθρο 3
Η απόφαση 82/954/ΕΟΚ καταργείται.
Άρθρο 4
Η παρούσα απόφαση επανεξετάζεται και, ενδεχομένως, τροποποιείται πριν από την 1η Αυγούστου 1984.
Άρθρο 5
Η παρούσα απόφαση εφαρμόζεται από την 1η Αυγούστου 1983.
Άρθρο 6
Η παρούσα απόφαση απευθύνεται στα Κράτη μέλη.
Βρυξέλλες, 29 Ιουλίου 1983.

Labels: 3
18
17